Radioskole

Radioskole var en yrkesskole eller videregående skole som primært utdannet telegrafister, men som også kunne ha øvrige kurstilbud.

 Telegrafiutdanningens historie 
Telegrafistutdanningen ved norske sjømannsskoler tok til i 1910-årene. I  henhold til den internasjonale konvensjon av 1929 om sikring av menneskeliv til sjøs ble radioundervisningen i 1931 øket fra åtte til ni måneders varighet. I 1950 ble kursene igjen utvidet, til 10 måneder. 
Svært mange kvinner søkte radioskolene, og i 1952 kom en bestemmelse som begrenset deres adgang. Heretter kunne kvinner bare utgjøre 10 % av radioskolenes elever så lenge det var tilstrekkelig antall mannlige søkere.

Radioskolene i Norge var fram til begynnelsen av 1960-årene underlagt Handels- og skipsfartsdepartementet, deretter Kirke- og undervisningsdepartementet. Det pedagogiske innholdet ble styrt av Telegrafstyret også etter dette. 

I 1980-årene var den sivile telegrafiutdanningen en studieretning i fiskeri- og sjøfartsfag. Mobiltelefoner og satellittkommunikasjon var nå blitt så utbredt at det ikke lenger var behov for utdanning av telegrafister i Norge. Den sivile utdanningen i Norge opphørte omkring 1989. Få år etter opphørte kravet om å ha telegrafister ombord på norske handelsfartøy.

 Fag 
Undervisningen bestod i bl.a. følgende fag: sending og mottak av telegrafi, radioteknikk, radioreglement og taksering, radioekspedisjon, apparatbehandling, komponentlære, maritim engelsk, matematikk, kjemi, fysikk, maskinskrivning, geografi, hyreregnskap  og samfunnskunnskap. I tillegg skulle man ha kjennskap til navigasjon og meteorologi.

Siden undervisningen spredte seg over så mange fagfelt kunne personer med telegrafistutdanning påta seg ulike arbeidsoppgaver. Et utbredt maritimt fyndord er «Telegrafisten er som poteten, han kan brukes til alt.»

 Sivile skoler i Norge 
Telegrafistutdanning i Norge foregikk på både sivile og militære skoler og førte til utstedelse av radiotelegrafistsertifikat etter bestått eksamen.Gudmund Solstad: Telegrafisten 1855 – 2005. Eget forlag, Fosnavåg 2005.  De fleste skolene som tidligere hadde radiotelegrafistutdanning har senere gjennomgått reorganisering. I oversikten under fremgår tidsperioden radiotelegrafistutdanningen foregikk samt navnene på skolene som har overtatt disse skolenes oppgaver.

 Arendal Sjømannskole, nå Strømsbu videregående skoleMauritz Sundt Mortensen i: Skipsradiotelegrafisten – Viktig skipsoffiser i bare 50 år og litt om sjømannsskolens historie i Arendal, Aust-Agder-Arv 2007
 Bergen Sjømannsskole
 Bodø Radioskole (1959–1984), nå Bodin videregående skole og maritime fagskole
 Haugesund maritime/tekniske videregående skole, nå Karmsund videregående skole
 Kristiansand telegrafistskole, senere Kristiansand Tekniske og Maritime Skole, nå Fagskolen i Kristiansand
 Oslo Sjømannsskole (1917–)
 Tromsø navigasjons- og radioskole, nå Tromsø maritime skole på Rambergan (1964–)
 Trondheim Maritime Skole
 Tønsberg Sjømannsskole, nå Færder videregående skole (1923–)

 Militære radioskoler i Norge 
 Marinens radioskole i Horten
 Sjøforsvarets radioskole Haakonsvern
 Hærens Sambands Radioskole på Jørstadmoen

 Radioskoler i andre land 
 Flyvevåbnets Mathskole i Jonstrup og Flyvestation Værløse, DanmarkFra morsenøgle til datanet – Flyvevåbnets Signaltjeneste gennem et halvt århundrede
 Svendborg Navigationsskole, Danmark
 Sjöbefälsskolan i Göteborg, Sverige
 Søminevæsenets Radioskole på Holmen, Danmark
 Wendelboes Radioskole, Danmark

 Referanser 

Kategori:Videregående skoler i Norge
Kategori:Trådløs kommunikasjon